**Mette Tronvoll**

Afrikanske bilder

Fotografi

17.februar – 12.mars 2017

Fotografen Mette Tronvolls utstilling på Galleri K rommer 16 utvalgte portretter, som alle inngår i hennes nye serie *Afrikanske bilder*. I sin helhet teller denne serien 26 fotografier, alle tatt i Øst- Afrika. Utstillingens utvalg speiler Tronvolls langvarige virke som en essensiell portrettør.

Avbildningen av mennesker danner kjernen i Tronvolls fotografiske prosjekt – gjennom ansikt, positur og gester henvender personene seg til betrakteren, som oftest frontalt og angående. Som resultat får disse bildene karakter av reelle møter som bærer i seg muligheten for en oppmerksom tilkobling. Vårt blikk favner de portretterte som i en forlengelse av det rommet vi selv fysisk befinner oss i. Tronvoll er opptatt av møtet med den portretterte som erfaring, et nødvendig premiss for at bildene skal fremstå som troverdige og nærværende for betrakteren.

Serien utviklet seg med utgangspunkt i at Tronvoll ble kontaktet av Norfund, et statlig eid selskap tilknyttet norsk utviklingspolitikk, for å dokumentere deres aktiviteter i Tanzania, Kenya og Rwanda. I disse landene møtte hun primært mennesker innenfor jordbruk, turisme, energi og bankvesen, og disse er vist idet de utfører sitt arbeid. Hun fotograferte folk med høyst ulik sosial status, fra folk i slumstrøk til mer priviligerte stillinger, som dr. James Mwangi, Kenyas rikeste mann og bankdirektør i Equity Bank. Denne banken bidrar til å finansiere utdannelen til barn og ungdom fra fattige kår, med ønske om at de med tiden blir lokale forbilder. Moren til ett av disse barna er avbildet. Tronvoll har ønsket å skape autentiske møter sett gjennom kameralinsen – dratt ut av stående visuelle sjablonger. *Afrikanske bilder* dveler ved enkeltmennesket og produksjon.

Detaljenes skarphet er gjennomgående aksentuert i Tronvolls fotografiske virke, hvor sammenstilling av likheter og forskjeller står sentralt. Eksempelvis understreker de kjente seriene *Couples* og *Double Portraits* fra 90-tallet gjennom dobling et motsvar til et fotografisk avgjørende øyeblikk. Ved at de fotografiske sekvensene peker mot en bevegelse som overskrider det statiske, blir identitet og tid størrelser i stadig endring. Tronvoll arbeider konsekvent med analogt fotografi, hovedsakelig med sitt Hasselblad mellomformatkamera, og den håndverksbaserte klarheten som oppstår skaper en billedflate som både er kommunikativ og analytisk.

Mette Tronvoll deltar også på utstillingen SNAP – Dokumentar og portrett – Fotografier fra samlingen, Museet for samtidskunst, 16.februar – 3.september 2017. Utstillingen er kuratert av Eva Klerck-Gange.

Mette Tronvoll er født i Trondheim (1965), bor og arbeider i Oslo. De seneste årene har hun hatt separatutstillinger på Brandts Museet for Fotokunst, Odense (2013), Haus am Waldsee, Berlin (2012), Landesgalerie am Oberösterreichische Landesmuseum, Linz (2012), Rogaland kunstmuseum, Stavanger (2011) og Bergen kunstmuseum (2011). Hun har deltatt på en rekke gruppeutstillinger, deriblant 17th Biennale of Sydney, Museum of Contemporary Art (2010) and Goddesses, Nasjonalmuseet for kunst, arkitektur og design, Oslo (2010). Representert (utvalg) Nasjonalmuseet for kunst, arkitektur og design, Oslo, Bergen Kunstmuseum, Stavanger Kunstmuseum, The Metropolitan Museum of Art, New York, Landesgalerie am Oberösterreichischen Landesmuseum, Linz, Moderna Museet, Stockholm, Neues Museum, Staatliches Museum für Kunst und Design in Nürnberg, Norsk Museum for Fotografi- Preus Fotomuseum, Horten, Statoil Hydro Collection, Stavanger, Stiftung Candida Höfer, Köln, Sørlandets Kunstmuseum, Kristiansand og Trondheim Kunstmuseum.

Galleri K Bjørn Farmanns gate 2, N-0271 Oslo, Norge, [www.gallerik.com](http://www.gallerik.com) T: +47 22 55 35 88, F: +47 22 55 34 76, [gallerik@online.no](mailto:gallerik@online.no)

Tirsdag –Fredag: 11-16, Lørdag 11-15, Søndag 12-15, Mandag stengt